Source: https://gordius.blog.hu/2016/12/09/oxigenhianyos_agykarosodas_tobb_mint_70_millio_forint_karterites_a_csaladnak?token=3290535404dced82404b16855fd9f958
Timestamp: 2019-04-26 09:37:31
Document Index: 34094583

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ']

Oxigénhiányos agykárosodás – Több, mint 70 millió forint kártérítés a családnak - Gordius
A szülészet-nőgyógyászat az orvosi műhibaperekkel legérintettebb orvosi szakterület, mert az édesanya és a magzat egészsége egyaránt tét. Az oxigénhiányos agykárosodás a legnagyobb pertárgyértékű orvosi műhibaperek egyike, amelynek kimenetele a hüvelyi és a császármetszés közötti orvosi választás jogi értékelésétől függ.
Az édesanya szülésének várt időpontja előtt 2 nappal jósló fájásokkal került felvételre a - későbbi alperesi - kórházba. A felvételt követően nem került sor a magzatvíz állagának, színének, mennyiségének megítélésére szolgáló amnioszkópiás vizsgálatra, a magzat szívműködését a kórház nem ellenőrizte rendszeresen, ultrahang vizsgálatot nem végzett, illetve a vizsgálatokat nem dokumentálta. Burokrepesztés után a magzatszurkos magzatvíz elfolyt. Ezt követően a kórház nem készített folyamatos cardiotokográfos (a méh összehúzódásokat és a magzati szívműködést egyszerre regisztráló) felvételt. A magzat ugyan jó Apgar értékkel született, de hamarosan az ún. oxigénhiányos agykárosodás tüneteit mutatta. A testi és értelmi fejlődésben visszamaradt, tolókocsiban kénytelen életét leélni, önmagáról gondoskodni nem tud.
Az egészségkárosodott gyermek, a szülőpár és az egészséges testvér majd 5 évvel a történtek után pert indítottak az őket ért vagyoni és nem vagyoni károk megállapítása és megtérítése iránt. A bíróság több szakértői véleményre alapítva 4 év után elsőfokú ítéletében megállapította a kórház felelősségét, amely döntését a másodfokú bíróság és a felülvizsgálati eljárásban a Legfelsőbb Bíróság is helybenhagyott. Öt év pereskedés után véglegesen eldőlt, hogy a családnak jár kártérítés. Az eljárt bíróságok megállapították, hogy az alperes kórház nem az elvárható gondossággal járt el a szülészeti ellátás során, diagnosztikai hibákat vétett, így saját hibájából nem került abba a helyzetbe, hogy a császármetszés elvégzésének szükségességéről és időpontjáról helyesen döntsön. Ennek következtében a magzat túl sok időt töltött oxigénhiányos állapotban, végleges idegrendszeri egészségkárosodása emiatt alakult ki.
A jogi eljárás az elsőfokú bíróságon a kártérítés összegszerűsége tárgyában folytatódott. A család részére az elsőfokú bíróság több mint 70 millió forint vagyoni- és nem vagyoni kártérítést ítélt meg, amelyet a másodfokú bíróság kisebb pontosításokkal helybenhagyott.
A vagyoni kártérítés körében a felnevelés – egészséges gyermek felneveléséhez szükséges – többletköltségeit kb. 30 millió forintban került meghatározásra. A bíróság az egy összegű vagyoni kártérítés mellett havi több mint 200 ezer forint járadékigényt talált alaposnak.
https://gordius.blog.hu/api/trackback/id/tr2212034389